Mladi će imati prilike da se oprobaju u 12 različitih igara: sunđeri i kantice, ronjenje kroz hulihop, metla i wc papir, trka u džakovima, mokre majice, veslanje lopaticama, traženje reči, ubacivanje u bazenčić, borba u ringu, gnjuranjem po jabuke, vrtenje pa bacanje, i XO (isk-oks).

Takmičiće se tročlane ekipe, a svi koji se do sada nisu prijavili imaće prilike to da učine od 13 do 15 časova na štandu Bečejskog udruženja mladih ispred bazena.

Ustanova za sportsku i kulturnu aktivnost omladine "Mladost" obezbedila je besplatan ulaz za sve učesnike i učesnice igara.

Za najbolje ekipe pripremljene su prigodne nagrade, navodi se u pozivu.

"Igre bez granica" imaju za cilj promociju zdravih stilova života i pružanje prilike mladima da kvalitetno provedu slobodno vreme. Ovom manifestacijom Bečejsko udruženje mladih obeležiće i Međunarodni dan mladih 12. avgust.